
Către 

BIROUL PERMANENT AL 

CAMEREI DEPUTAȚILOR

Vă înaintăm, alăturat, raportul comun asupra propunerii legislative „Legea meșteșugarilor artizani”, transmisă Comisiei pentru muncă și protecție socială și Comisiei pentru industrii şi servicii, pentru examinare în fond, cu adresa nr.Plx 110/2015 din data de 2 martie 2015.

În raport cu obiectul și conținutul său, iniţiative legislativă face parte din categoria legilor ordinare.
	PREŞEDINTE,

ADRIAN SOLOMON


	PREŞEDINTE,

BENDE SÁNDOR

RAPORT COMUN
asupra propunerii legislative „Legea meșteșugarilor artizani”

În conformitate cu prevederile art.95 din Regulamentul Camerei Deputaților, republicat, cu modificările și completările ulterioare, Comisia pentru muncă și protecție socială şi Comisia pentru industrii și servicii au fost sesizate spre dezbatere în fond, cu propunerea legislativă „Legea meșteșugarilor artizani”, transmisă cu adresa nr.Plx 110/2015 din 2 martie 2015.
Senatul, în calitate de primă Cameră sesizată, a respins propunerea legislativă în ședința din 25 februarie 2015.

La întocmirea prezentului raport comun, comisiile au avut în vedere:

· avizul favorabil al Consiliului Legislativ (nr.797/08.07.2014)

· avizul negativ al Comisiei pentru buget, finanţe şi bănci 
(nr. 4c-2/187/3.03.2015)
· avizul favorabil al Comisiei juridice, de disciplină şi imunităţi 
(nr.4c-11/249/10.03 2015)
· avizul negativ al Comisiei pentru politică economică, reformă şi privatizare (nr. 4c-1/63/16.09.2015)
· raportul preliminar al Comisiei pentru industrii şi servicii 
(nr.4c-3/61/04.10.2016)
· punctele de vedere, negative, ale Guvernului (nr.1272/19.08.2015, nr.1011/02.06.2016 şi nr.672/18.05.2017).

Propunerea legislativă are ca obiect de reglementare crearea cadrului legal privind reorganizarea meşteşugarilor artizani ca breaslă tradiţională. Scopul demersului legislativ este de a stimula dezvoltarea meşteşugului prin asigurarea condiţiilor de susţinere şi apărare a intereselor persoanelor care desfăşoară astfel de activităţi. 

Potrivit prevederilor art. 62 şi art.64 din Regulamentul Camerei Deputaților, republicat, cu modificările și completările ulterioare, membrii celor două comisii au examinat iniţiativa legislativă în ședințe separate.


Membrii Comisiei pentru muncă și protecție socială au examinat propunerea legislativă şi documentele conexe în ședința din 5 decembrie 2017. La lucrările comisiei au fost prezenți 22 de deputați, din cei 24 de membri.
În urma finalizării dezbaterilor, membrii comisiei au hotărât, cu unanimitate de voturi, respingerea iniţiativei legislative.
Membrii Comisiei pentru industrii și servicii au examinat propunerea legislativă în ședința din 24 mai 2022. La lucrările comisiei au fost prezenți deputații, membri ai comisiei, conform listei de prezență.

În conformitate cu prevederile art. 56 din Regulamentul Camerei Deputaţilor republicat, cu modificările și completările ulterioare, la dezbateri a participat, din partea Guvernului României, domnul András István Demeter – Secretar de Stat în cadrul Ministerului Culturii.


În urma finalizării dezbaterilor, membrii comisiei au hotărât, cu majoritate de voturi, respingerea propunerii legislative.
În raport de obiectul și conținutul său, iniţiativa legislativă face parte din categoria legilor ordinare.

În conformitate cu prevederile art.75 alin.(1) din Constituția României, republicată, și ale art.92 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.
În urma finalizării dezbaterilor, membrii celor două comisii au hotărât să propună plenului Camerei Deputaţilor prezentul raport comun, de respingere a propunerii legislative, pentru următoarele considerente:

- în prezent legislaţia în vigoare, respectiv Legea nr.1/2005 privind organizarea şi funcţionarea cooperaţiei, precum şi Ordonanţa de urgenţă a Guvernului nr.44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale, cu modificările şi completările ulterioare, asigură cadrul normativ necesar pentru organizarea şi desfăşurarea activităţii meşteşugarilor artizani într-o formă organizatorică ce poate oferi atât condiţiile necesare pentru păstrarea ocupaţiilor tradiţionale, cât şi pentru organizarea şi desfăşurarea activităţii într-o formă legală, pe deplin fiscalizată. Prin urmare, stimularea păstrării şi dezvoltării meşteşugurilor tradiţionale se poate realiza prin modificarea şi completarea legislaţiei în vigoare. 

- forma prezentată nu respectă exigenţele de tehnică legislativă prevăzute de Legea nr.24/2000, republicată, cu modificările şi completările ulterioare.
	PREŞEDINTE,

ADRIAN SOLOMON


	PREŞEDINTE,

BENDE SÁNDOR


	SECRETAR,

DAN-CONSTANTIN ŞLINCU


	SECRETAR, 

OANA-MARCIANA ÖZMEN 

	Întocmit,

Şef birou Lidia Vlădescu

Consilier parlamentar Sorina Szabo
	Consilier parlamentar Ovidiu Fulga

